Papersnake/gushiwen huggingface dataset:
玄元皇帝应见贺圣祚无疆
李岑2（唐代）

皇纲归有道，帝系祖玄元。运表南山祚，神通北极尊。

大同齐日月，兴废应乾坤。圣后趋庭礼，宗臣稽首言。

千官欣肆觐，万国贺深恩。锡宴云天接，飞声雷地喧。

祥光浮紫阁，喜气绕皇轩。未预承天命，空勤望帝门。
次韵全忠斋
王冕（元代）

十年孤影寄天涯，冷笑傍人论左车。
白雪阳春应有价，清风明月不须赊。
交游渐喜诗成垒，定省惟凭梦到家。
休道焰光推不出，却愁烧杀杏园花。
隐居
叶子奇（明代）

苍石红泉少隐家，牵牛延蔓绕篱笆。
不知满径秋多少，凉露西风淡泊花。
挽兖守程大卿四首 其三
华镇（宋代）

交游敦久要，赏鉴谢先容。自愧非王粲，人惊得蔡邕。

垩漫犹在刃，舟壑已遗踪。不见星躔处，空瞻马鬣封。
赠张绘秘教九题·诗笔
林逋（宋代）

青镂墨淋漓，珊瑚架最宜。
静援花影转，孤卓漏声迟。
题柱吾无取，如椽彼一时。
风骚兼草隶，千古有人知。
沁园春·长寿真人
刘子寰（宋代）

长寿真人，玉佩琼裾，霞衣月裳。趁桃迎初度，千年方熟，蒲经端趁，三日留春。兰杜绥旌，芙蓉搴盖，飞下清源云水乡。摛烟雾，引天机组织，官样文章。丁年璧水横翔。馀剩馥残膏沾四方。仰平生声望，九霄星斗，方来事业，万里风樯。经世规模，出尘丰骨，须合盛之白玉堂。轩腾去，看雍容槐棘，福艾耆庞。
和道溪君别业（一作和友人溪居别业）
温庭筠（唐代）

积润初销碧草新，凤阳晴日带雕轮。风飘弱柳平桥晚，

雪点寒梅小苑春。屏上楼台陈后主，镜中金翠李夫人。

花房透露红珠落，蛱蝶双飞护粉尘。
读书未终卷而睡有感
陆游（宋代）

暮年缘一嬾，百事俱弃置；今遂嬾到书，把卷辄坐睡。
其余嬾则已，感此独歔欷。
念昔少壮时，日夜痛磨砺，誓言死为期，身在敢暴弃？宁知未死前，殆欲负此志。
颜回称好学，杨雄乃识字。
勉哉慕前修，自画圣所讳。
建溪十咏其三朗山寺
杨亿（宋代）

层峦连近郭，占胜有招提。
宿雾昏金像，飞泉溅石梯。
钟声空谷答，塔影乱云齐。
千骑时来此，寻幽独杖梨。
偈颂一百三十六首 其一三一
释惟一（宋代）

秋风清，秋月白，秋水共长天一色。不是心外境，亦非目前法。

可中一见便知归，平步广寒攀桂枝。
多丽 八月十三日新关道中
周之琦（清代）

古钱唐，翻成此日凄凉。薤歌中、灰飞纸蝶，褊褼吹上牙樯。

峭帆风、迎来柳，离筵语、递入椒浆。绿蜡凝愁，素帷搴怨，更无人影到船窗。

叹吾谷、旧山云树，归计苦参商。经行过、女坟湖水，泪洒吴阊。

问从今、关河万里，可堪重著思量。鲍家诗、繁台夜雨，江淹恨、岭峤秋霜。

西去啼乌，南征哀雁，断魂容易便分行。愿留取、镜盟钗约，心字各焚香。

尘缘了，与君携手，片月金梁。
天宝洞 其二
杨杰（宋代）

极玄真人养真处，石门隔断红尘路。玉帘今古不曾收，只有白云晚归去。
秋怀 其三
韩淲（宋代）

虚堂倚修竹，冷冷自苍翠。东轩亦不恶，小山发丛桂。

残蝉犹啾啁，新雁已嘹唳。抚几怜岁华，何用苦文字。

颜子曲肱眠，陶令日日醉。鄙哉乘时者，急急死名利。

百年归山丘，等无身口累。
板桥辞太母灵舆三首 其二
孔武仲（宋代）

元夕三宫綵仗随，月华灯彩近瑶池。连昌故老曾经见，似梦如醒恍自疑。
题团栾图
洪炎（宋代）

一老灭尘虑，七儿同静缘。境超法界观，身作地行仙。

男女非殊相，丹青亦浪传。襄阳聚首话，犹是在家禅。
木兰花慢
张鎡（宋代）

子寿右史、黄子由匠监、沈应先大著过桂隐即席作

清明初过后，正空翠、霭晴鲜。念水际楼台，城隅花柳，春意无边。清时自多暇日，看连镳、飞盖拥群贤。朱邸横经满坐，紫微渊思如泉。

高情那更属云天。语笑杂歌弦。向啼鴂声中，落红影里，忍负芳年。浮生转头是梦，恐他时、高会却难全。快意淋浪醉墨，要令海内喧传。
题万间室
方孝孺（明代）

一室才函丈，何缘号万间。静中存太极，图里看人寰。

舒卷心无外，经纶意自闲。谁能同此乐，鱼鸟亦欢颜。
任邱道中值雪赠权邑宰曹弋取道曹河间同僚也 其二
赵鼎臣（宋代）

俎豆嗟何有，櫜鞬病未能。府中嘲短簿，门下养聋丞。

问路朝驰传，逢人夕饮冰。全家今饱满，此禄惧难胜。
送陈应求赴官
黄公度（宋代）

莫辞酒，且听歌，
休被骊驹白玉珂。主人劝客终今夕，
明日长亭可奈何。金风萧萧鏖馀热，
砌虫唧唧助凄切。此时景物不胜愁，
况是离人心欲折。陈侯陈侯，
貌岩岩而俊整，才浩浩而清绝。
有如壶山之万仞巑屼，寿水之千寻莹澈。
青芝赤箭药笼储，金钟大镛廊庙须。
天生奇才为时出，容易弃掷天南隅。
君不见马宾王，新丰一逆旅，
又不见公孙弘。菑川一老儒。
逢辰立谭取卿相，至今文采照天衢。
广文官舍虽落莫，刀笔不与俗吏俱。
公馀更勤五车读，未必不是北门西掖之权舆。
刺桐古城花欲燃，旧游人物想依然。
凭君到彼访二陆，向道故人饱饭度残年。
又和八首
刘克庄（宋代）

白首还乡铁铸关，云泥不复计飞蟠。
原田高下雨三日，庵屋中分云半间。
麻麦芃芃回秀色，茅柴薄薄暂酡颜。
若非铃合诗筒至，身在华胥的未还。
淡黄柳 赠苏氏柳儿
张炎（宋代）

楚腰一捻。羞剪青丝结。力未胜春娇怯怯。暗托莺声细说。

愁蹙眉心斗双叶。

正情切。柔枝未堪折。应不解、管离别。奈如今已入东风睫。

望断章台，马蹄何处，闲了黄昏淡月。
方舟二首
李石（宋代）

颇笑方舟拙，聊因拙自夸。
家无三日谷，园有四时花。
池静鱼吞墨，松高鹤护砂。
著书逢好处，快痒得仙爬。
立春内中帖子词·夫人阁
王珪（宋代）

玉殿闻春到，罗衣照地红。
君恩深汉帝，不惜舞东风。
淮上与友人别
郑谷（唐代）

扬子江头杨柳春，杨花愁杀渡江人。
数声风笛离亭晚，君向潇湘我向秦。
吴波亭二首 其一
吴潜（宋代）

吴波亭下系扁舟，轻雨轻烟又麦秋。乌兔衔将日月去，江山管定古今愁。
层城观
马之纯（宋代）

人世佳期惟七夕，星躔至巧是天孙。
直从楼上将身乞，所欠云间着手扪。
闻得鹊声云报喜，看来蛛网似传言。
工夫只是凭心手，此外冥茫不足论。
咏史二首
刘克庄（宋代）

保惜金瓯未必非，台城至竟亦灰飞。
隐侯老任梁朝事，却为闲情减带围。
戏题小雀捕飞虫画扇
黄庭坚（宋代）

小虫心在一啄间，得失与世同轻重。
丹表妙处不可传，轮扁斲轮如此用。
题半隐堂
刘跂（宋代）

一堂图籍自陶冶，三径萧兰俱岁华。定非平恩许侯宅，会是仲长公理家。

端居雅不烦摒挡，佳设颇尝成咄嗟。惟我身閒数来往，徽弦一泛即生涯。
冀城北原作
白居易（唐代）

野色何莽苍，秋声亦萧疏。风吹黄埃起，落日驱征车。

何代此开国，封疆百里馀。古今不相待，朝市无常居。

昔人城邑中，今变为丘墟。昔人墓田中，今化为里闾。

废兴相催迫，日月互居诸。世变无遗风，焉能知其初。

行人千载后，怀古空踌躇。
信安王幕府诗
高适（唐代）

云纪轩皇代，星高太白年。庙堂咨上策，幕府制中权。

盘石藩维咨，升坛礼乐先。国章荣印绶，公服贵貂蝉。

乐善旌深德，输忠格上玄。剪桐光宠锡，题剑美贞坚。

圣祚雄图广，师贞武德虔。雷霆七校发，旌旆五营连。

华省征群乂，霜台举二贤。岂伊公望远，曾是茂才迁。

并秉韬钤术，兼该翰墨筵。帝思麟阁像，臣献柏梁篇。

振玉登辽甸，摐金历蓟壖。度河飞羽檄，横海泛楼船。

北伐声逾迈，东征务以专。讲戎喧涿野，料敌静居延。

军势持三略，兵戎自九天。朝瞻授钺去，时听偃戈旋。

大漠风沙里，长城雨雪边。云端临碣石，波际隐朝鲜。

夜壁冲高斗，寒空驻彩旃。倚弓玄兔月，饮马白狼川。

庶物随交泰，苍生解倒悬。四郊增气象，万里绝风烟。

关塞鸿勋著，京华甲第全。落梅横吹后，春色凯歌前。

直道常兼济，微才独弃捐。曳裾诚已矣，投笔尚凄然。

作赋同元淑，能诗匪仲宣。云霄不可望，空欲仰神仙。
七月十七日夜翫月
舒岳祥（宋代）

迟月呼不出，海气红碧嘘。
何人捧隋璧，上处青松疏。
松间著不得，飞彻万里衢。
散作千山雪，芦花摇江湖。
冰轮虽渐侧，老桂斫不枯。
清光已非昨，来日更可呈。
徘徊情所结，有酒且歌呼。
齐天乐带红衫儿·道情
张可久（元代）

人生底事辛苦？杜被儒冠误。读书，图：驷马高车，但沾着者也乎。区区，牢落江湖，奔走在仕途。半纸虚名，十载功夫。人传梁甫吟，自献长门赋，谁三顾茅庐。白鹭洲边住，黄鹤矶头去，唤奚奴，鲙鲈鱼，何必谋诸妇？酒葫芦，醉模糊，也有安排我处。
岳阳楼杂咏十二绝
胡寅（宋代）

黄帝钧天曲未终，至今烟粮舞鱼龙。
临风更欲吹长笛，摇荡波心碧玉峰。
戏赠友二首
杜甫（唐代）

元年建巳月，郎有焦校书。自夸足膂力，能骑生马驹。

一朝被马踏，唇裂版齿无。壮心不肯已，欲得东擒胡。

元年建巳月，官有王司直。马惊折左臂，骨折面如墨。

驽骀漫深泥，何不避雨色。劝君休叹恨，未必不为福。
家居
陆游（宋代）

清世念遗民，常情重老人。
馈浆烦郡府，分胙媿乡邻。
获稻黄云卷，舂粳玉粒新。
膨脝自摩腹，一笑欲忘贫。
张持道生辰三首 其三
郭印（宋代）

咫尺桃源路，乘闲许杖藤。高谈六十劫，闇室百千灯。

邀月公挥手，眠云我曲肱。洞门初不锁，俗客岂容登。
雪窦飞雪亭和孙使君
戴表元（宋代）

匡庐亦有千寻瀑，无此陵虚翠玉台。
身倚老松天上立，眼看飞鸟雪中来。
山神禁肃难投唾，木落魂清得浣埃。
见说下岩堪对望，道人临壑剪蒿莱。
重阳用去年韵
吴芾（宋代）

不堪秋色已悲凉，那更重阳对夕阳。
白发苍颜羞览镜，紫萸黄菊喜浮觞。
且来高处开心目，莫引愁端挠肺肠。
未信天教长作客，会须有日放还乡。
独夜
林景熙（宋代）

客鬓双蓬老拾遗，一灯明灭酒醒时。
百年回首忽成梦，万窃有声皆是诗。
残夜月枝乌未稳，故乡水草雁多饥。
夹衣初试新霜冷，欲折黄花寄所思。
晚春有感
宋祁（宋代）

试上高台望绿芜，一春芳意向人疏。
残花半落红无几，新笋争长绿有馀。
底处流霞残别酌，即时油壁欠来车。
不须更向昆池去，便有胡僧话劫初。
题北山松轩
左知微（宋代）

堂堂老龙根，挺秀依窗壁。风烟岁月深，滴翠润幽石。

时引琴瑟清，泠然动吟臆。明堂知度材，岂惜破浓碧。
赠涌上人乃仁老子也
释德洪（宋代）

照人风骨玉颀然，来慰衰途亦自贤。肝胆秋光磨洞彻，齿牙岳自嚼芳鲜。

应传画里风烟句，更学诗中文字禅。已作一灯长到晓，定然百衲不知年。
锺陵归舟即事
江万里（宋代）

昨日北风今日强，归船又过斫柴江。
浮槎却被春流误，挂在沙头古柳椿。
芙蓉溪送前资州裴使君归京宁拜户部裴侍郎
薛逢（唐代）

桑柘林枯荞麦干，欲分离袂百忧攒。临溪莫话前途远，

举酒须歌后会难。薄宦未甘霜发改，夹衣犹耐水风寒。

遥知阮巷归宁日，几院儿童候马看。
袁丈绳之宪副父母八帙
王世贞（明代）

汝南月旦未全微，家庆袁公自古稀。凤有一毛堪作瑞，鸾从比翼见于飞。

千年桃核将行酒，五色神羊入舞衣。最是童颜双映赤，朝来明主赐酺归。
次韵戴成叔
陈著（宋代）

傍家数亩园，景物便偃仰。
水近竹愈青，土腴花怒长。
得閒日月长，万里归坐想。
有时发孤啸，山谷答清响。
五马渡
杨备（宋代）

何事金陵王气钟，琅玡开幕据江东。
舟人忽见风云起，一旦龙飞五马中。
偶题二首
刘克庄（宋代）

自幼耽章句，年高竟未工。
自称豁达老，人号嗫嚅翁。
高士咏。长沮桀溺
吴筠（唐代）

贤哉彼沮溺，避世全其真。孔父栖栖者，征途方问津。

行藏既异迹，语默岂同伦。耦耕长林下，甘与鸟雀群。
即事
张镃（宋代）

池通幽涧碧如油，试水新鹅小拍浮。
行过板桥花片落，被风邀上采菱舟。
新沙
陆龟蒙（唐代）

渤澥声中涨小堤，官家知后海鸥知。
蓬莱有路教人到，应亦年年税紫芝。
田家乐
方岳（宋代）

前村后村场圃登，东家西家机杼鸣。神林饮福阿翁醉，包裹馀杼分杯羹。

妇子迎门笑相语，惭愧今年好年岁。牛羊下来翁且眠，时平无人夜催税。
送向西昆使蜀
王广心（清代）

廿年不到西川路，捧诏今看使者行。乱后草堂江燕在，春华剑阁杜鹃鸣。

桥边旧迹怀司马，山下新祠吊孔明。尚有焚香诸父老，相持杯酒话销兵。
北斋
陆游（宋代）

新竹侵幽幔，疏莲散远汀。
研朱朝点易，捣櫱夜潢经。
岩壑知心赏，琴樽乐性灵。
会当烦太史，一奏少微星。
周晋琦约游狼山以脚弱不能应
金泽荣（清代）

万里江穷处，名山势特骄。天空僧影小，塔峻客魂摇。

鬼误梅询足，虹无道士桥。望尘凝恨甚，况值月明宵。
秋色佳甚未能一至觉际像景谩赋二绝
郑清之（宋代）

藕花万柄敛春妆，剩驻霜荷葺芰裳。
水路想通渔艇入，我来月下要鸣榔。
梅花百咏 其六 未开梅
冯子振（元代）

重重椒萼护轻寒，不放春心一点閒。可是花房芳信晚，故应缄密待春还。
巫臣二首
张耒（宋代）

万古风情不易禁，多言未似不言深。
楚王只听巫臣谏，不道逃吴已有心。
送春
李昭玘（宋代）

终日无人昼掩扉，绿阴庭草自相依。轻寒晓觉池台静，半夜春随风雨归。

恰似旧游莺独语，略无馀恨燕争飞。飘零不解东君意，却放杨花乱扑衣。
寄题滁州丰乐亭
蔡襄（宋代）

君为滁上守，乘间务幽寻。
群从留山阿，美望穷前林。
良醼追佳赏，高亭旷遐临。
烟云无定姿，水石唯清音。
静见鱼鸟适，遥闻鸡犬深。
时节屡丰有，民里无欺侵。
岂独延众物，因兹托冲襟。
大笔每绝唱，芳樽宁孤斟。
别日念已长，来期讵能今。
安得凌风翰，相从殚岁阴。
和张公望苦热韵
姚勉（宋代）

火伞停空更不移，此身如着甑中炊。
蝇方附热争投案，蝉欲追凉别过枝。
静话竹窗煎雪浪，倦投水馆卧风漪。
渠侬个底休嫌热，闻道泸南正出师。
役诚斋
刘过（宋代）

智愚上下尔自异，尽寸不差公短长。
毕竟昌黎仍旧好，何曾人说段文昌。
感事
薛季宣（宋代）

潼华覆哥舒，陈涛偾次律。赖有李猪儿，发愤扶唐室。

长城贤已远，惟岳峻方崇。借问南朝事，江流第一功。
和答子瞻
黄庭坚（宋代）

一月空回长者车，报人问疾遣儿书。
翰林贻我东南句，窗间默坐得玄珠。
故园溪友脍腹腴，远包春茗问何如。
玉堂下直长廊静，为君满意说江湖。
杂兴
宋祁（宋代）

寒暑亟徂谢，日月如崩波。
稚容不再妍，戚戚奈老何。
闻有遯世客，安处西山阿。
手操九籥契，昼夜养丹砂。
药成可化金，举身凌紫霞。
我愿从之游，脱身此世罗。
办装秣吾马，临路更自诃。
古来松乔流，矜已好浮夸。
万一为药误，得无我计差。
速还具肴酒，毋为后人嗟。
同方鸿胪饮许奉常楼上并赋秋字
欧大任（明代）

南朝名胜自风流，几度能随许掾游。舍下萧掺三径色，城头睥掾一江秋。

钟山蕙月频褰帐，句曲松飙近满楼。别绪渐怜今夜酒，百年惟忆醉乡侯。
题梅竹图
家铉翁（宋代）

余家乎岷之下兮，有梅萧萧，
有竹森森。今洎乎瀛之野兮，
秋草萋萋，黄沙冥冥。
有怀彼美兮在天一垠，梦不可即兮聊因其似而记其真。
真兮似兮，岂墨君笔史之可寻。
过友人别馆
金衡（清代）

竹静江喧称隐居，席门久矣断轩车。寒香入座花开半，清影穿窗月上馀。

倚枕相忘人化蝶，临流安见我非鱼。耦耕夙约行当践，有伴巢由合荷锄。
闻方石先生得遗腹孙
李东阳（明代）

故人丧爱子，弃官归故园。空怀向平念，谁候柴桑门。

吾心怛如割，匪独伤弟昆。朅逢旧台守，达致州人言。

言从抵家后，乃得遗腹孙。素辞簿书劳，办此鞠育恩。

奇事谅非偶，善徵讵无根。绵绵千钧力，耿耿一发存。

天乎岂无知，可与知者论。诗成不寄达，庶以纡吾烦。
卫生
罗与之（宋代）

屏去鸡壅与豕零，试听我诵卫生经。
两忘宠辱心源净，一扫荣生眼界明。
酖毒不令生厚味，奸邪宁使出繁声。
冥钧深养灵根固，四体调和血气平。
登蓬莱阁
李重华（清代）

槛底沧溟浸太空，凌乘如到蕊珠宫。波间万怪时嘘气，天外三山日御风。

术士妄寻焉得遇，诗翁偶祷竟能通。良宵会约群仙醉，待看重轮彻地红。
应诏观北湖田收诗
颜延之（南北朝）

周御穷辙迹，夏载历山川。蓄轸岂明懋，善游皆圣仙。

帝晖膺顺动，清跸巡广廛。楼观眺丰颖，金驾映松山。

飞奔互流缀，缇彀代回环。神行埒浮景，争光溢中天。

开冬眷徂物，残悴盈化先。阳陆团精气，阴谷曳寒烟。

攒素既森蔼，积翠亦葱芊。息飨报嘉岁，通急戒无年。

温渥浃舆隶，和惠属后筵。观风久有作，陈诗愧未妍。

疲弱谢陵遽，取累非纆牵。
挽毛奉议诗二首 其一
汪藻（宋代）

不信儒冠误，长年自濯薰。乡评推秀孝，墨客诵诗文。

仕早收朝迹，材终壅上闻。晚全冰壑趣，造物似知君。
假节
宋祁（宋代）

误持军印摄中牙，朔雪添成两鬓华，
大抵不侯宁战罪，由来寡鬓是儒家。
山南近暖先迎日，树北缘寒晚作花。
岁晏知非宦情薄，颍田归兴满苍霞。
赠廖再卿
顾济（元代）

一剑干戈里，书生气骨遒。湖山沦末劫，烽火黯沧洲。

义动秦庭哭，身悲楚馆留。苍烟沈白日，风雪暮江头。
春日旅泊桂州
张泌（唐代）

暖风芳草竟芊绵，多病多愁负少年。
弱柳未胜寒食雨，好花争奈夕阳天。
溪边物色堪图画，林畔莺声似管弦。
独有离人开泪眼，强凭杯酒亦潸然。
灞陵风雪
李纯甫（金朝）

君不见浣花老人醉归图，熊儿捉辔骥子扶。又不见玉川先生一绝句，健倒莓苔三四五。

蹇驴驼著尽诗仙，短策长鞭似有缘。政在灞陵风雪里，管是襄阳孟浩然。

官家放归殊不恶，蹇驴大胜扬州鹤。莫爱东华门外软红尘，席帽乌靴老却人。
浪淘沙 听蟋蟀有感
张友书（清代）

深坐意悠悠，新月如钩。淡烟花影小窗浮，底事添人羁旅恨，吟影清秋。

唧唧总无休，问尔何由，为伊憔悴五更头。转念浮生真大梦，著甚闲愁。
社后复晴
方回（元代）

无租犹欲望丰年，岂不差于酤籴便。
浪说岁星守南斗，略微社雨润秋田。
异哉古语俱难信，老矣余生益自怜。
已近重阳更晴旱，潘郎佳句亦虚传。
同梁思伯讯陈贵吾卧病
黎民表（明代）

怪尔经旬卧，疏灯对影孤。药曾因病识，身岂为名拘。

叹逝从星鬓，安贫任泽癯。莫愁过往绝，人自访潜夫。
赠曹秀才二首
陈造（宋代）

不复林逋起九京，空留诗卷逼人清。
如君况自鬼神助，掷地应闻金玉声。
败履人今笑东郭，奔蜂我亦愧南荣。
三千奏牍真馀事，侧耳齐廷待一鸣。
宿佛日山
楼钥（宋代）

平生临平山，知诵藕花句。
轻帆几来往，山色澹如故。
宁知千万峰，中间著佳趣。
萧萧苍髯翁，为指花城路。
我来春正浓，天寒日将暮。
云深钟呗鸣，自喜得胜贝。
缅怀玉局仙，老笔扫朝雾。
玉槊俨相持，珠旒竟何所。
惟余渥洼水，苍龙角牙露。
人间翻覆手，烈日变烟雨。
俗子眩炎凉，三四错赋芋。
道人笑视之，万化随所遇。
深坐十笏地，一息了千虑。
个中谁得知，幽鸟背人去。
春閒得两鹦鹉，翠羽翩跹，双栖并语。虽未能言，颇解人意，夜来忽毙其一，诗以悼之
夏子龄（清代）

侧立斜飞入画图，红襟翠袖炯清矑。轻身幸未归黄祖，恨事无殊堕绿珠。

默诵金经先解脱，梦回秦陇恐模糊。哀鸣尚有琼轩侣，明月帘栊影自孤。
送清洨上人谒信州陆员外
权德舆（唐代）

暂辞长老去随缘，候晓轻装寄客船。佳句已齐康宝月，

清谈远指谢临川。滩经水濑逢新雪，路过渔潭宿暝烟。

暇日若随千骑出，南岩只在郡楼前。
绩溪二咏 豁然亭
苏辙（宋代）

南看城市北看山，每到令人意豁然。
碧瓦千家新过雨，青松万豁正生烟。
经秋卧病闻斤响，此日登临负酒船。
径请诸君作佳句，壁间题我此诗先。
八声甘州（木樨和韵）
仲并（宋代）

正西山、雨过弄晴景，竹屋贯斜晖。问谁将千斛，霏瑛落屑，吹上花枝。风外青鞋未熟，鼻观已先知。挠损江南客，诗面难肥。

两句林边倾盖，笑化工开落，尤甚儿嬉。叹额黄人去，还是隔年期。渺飞魂、凭谁招取，赖故人、沈水煮花瓷。犹堪待，岭梅开后，一战雄雌。
江神子（发金陵）
方岳（宋代）

梅花吹梦过溪桥。路迢迢。雪初消。似恁天寒，诗瘦想无聊。听得草堂人有语，能几日，是生朝。

乱云深处洗山瓢。鬓萧萧。酒红朝。回首六朝，南北黯魂销。纵使钟山青眼在，终不似，侣渔樵。
徐师川挽诗三首 其一
吕本中（宋代）

江西人物胜，初未减前贤。公独为举首，人谁敢比肩。

时虽在廊庙，终亦返林泉。今日西川路，临风更弦然。
踏莎行·情似游丝
周紫芝（宋代）

情似游丝，人如飞絮。泪珠阁定空相觑。一溪烟柳万丝垂，无因系得兰舟住。
雁过斜阳，草迷烟渚。如今已是愁无数。明朝且做莫思量，如何过得今宵去。
玉女蜂
陈普（宋代）

暮暮朝朝此水头，却无雨怨与云愁。
我仪何事堂堂去，极目天涯双鬓秋。
重别西湖
李绅（唐代）

浦边梅叶看凋落，波上双禽去寂寥。
吹管曲传花易失，织文机学羽难飘。
雪欺春早摧芳萼，隼励秋深拂翠翘。
繁艳彩毛无处所，尽成愁叹别谿桥。
雨中新寒坐芸香小阁呈郝兵备二首 其二
苏葵（明代）

雨珠千点散琅玕，淅沥声高客袂寒。金鉴有光勤自拂，龙泉无事厌轻弹。

空闻蟋蟀吟朝夕，未见鹍鹏振羽翰。岁岁穷经无寸补，怪谁将作蠹鱼看。
哭朱教授竹所
黄清老（元代）

日问竹平安，凄然泣白鸾。讲堂春寂寂，归路夜漫漫。

前度成虚设，斯文已不刊。些声云谷外，落月带微寒。
小院
释绍嵩（宋代）

小院无人夜，楼高月迥明。
偈吟诸祖意，茶试老僧铛。
门掩园林僻，窗虚笔砚轻。
殷勤供一笑，一笑可怜生。
贺新郎·下马东山路
辛弃疾（宋代）

下马东山路。恍临风、周情孔思，悠然千古。寂寞东家丘何在，缥缈危亭小鲁。试重上、岩岩高处。更忆公归西悲日，正濛濛、陌上多零雨。嗟费却，几章句。谢安雅志还成趣。记风流、中年怀抱，长携歌舞。政尔良难君臣事，晚听秦筝声苦。快满眼、松篁千亩。把似渠垂功名泪，算何如、且作溪山主。双白鸟，又飞去。
几暇随笔书怀
玄烨（清代）

云窗欲视远，启户北凭观。岂若登山望，徒劳谱石看。

禅徒空世界，仙每误炉丹。何似诗书蕴，常图根本安。
次徐相公韵十首·魏胜
释行海（宋代）

第一山东逐虏鞍，平淮命作守淮官。
英雄内比黄金贵，死斗牙淮毒箭寒。
雨洒红刀胡血滴，风披斑甲虎皮乾。
功高孤竹今如此，旧恨茫茫沧海宽。
春心 其三
曾习经（清代）

别梦依稀过谢桥，心中风雨暗潇潇。自从拾得杨花片，不见章台见柳条。
郭比部花园十二首 其五 春色园
郭正域（明代）

千花争笑日，百卉斗鸣禽。阳春真可贺，莫惜千黄金。
苏武慢·出世登真
冯尊师（元代）

出世登真，须凭刚志，决要顿开灵慧。消尘止念，绝爱忘忧，恬淡灵然知味。雷震一声，火发三田，半夜乌飞千里。透帘帏、铅鼎温温，恣饮玉壶香腻。堪下手、策凤攀鸾，烹金间木，游赏洞房佳瑞。倾光吐秀，塞海冲山，真气遍充天地。乘履风云，摘骑日月，不比寻常儿戏。把玄珠收取，大罗归去，圣贤同域。
怀李仲明
李流谦（宋代）

地旷空凝结，江清悦见闻。
娟娟初上月，漠漠未归云。
鱼乐能忘钓，鸥閒故念群。
桂旗风不度，却立咏湘君。
寄薛泳
杜北山（宋代）

长安君别后，动即是相思。
料想还家日，胜如为客时。
江寒惊梦断，路远得书迟。
几度空凝望，春风又柳丝。
陪族叔刑部侍郎晔及中书贾舍人至游洞庭五首 其四
李白（唐代）

洞庭湖西秋月辉，潇湘江北早鸿飞。醉客满船歌白苧，不知霜露入秋衣。
芭蕉
胡仲弓（宋代）

为爱芭蕉绿叶浓，栽时傍竹引清风。
近来怕听愁人雨，斫尽檐前三四丛。
诗二首
陈辅（宋代）

牛斗东边窄，三吴西角深。
山能醒客酒，江会冷人心。
别岁
释德洪（宋代）

新岁压已至，旧岁去不迟。我尚留不住，石火那能追。

不知岁所在，凫雏喧水涯。父老相邀迓，年年知此时。

梅花只落尽，又见春水肥。我本无欣喜，何尝有戚悲。

想见君饮酣，一举时一辞。春容尚能老，此身那不衰。
役役
杨巍（明代）

役役怜终日，驱车西复东。客心生塞草，世事入秋风。

意向簿书倦，愁因疾病空。祗应沧海上，高坐学渔翁。
云安仙客行赠王五峰都宪
张邦奇（明代）

放舟下鱼复，势与蛟龙争。
纬繣云摇三峡影，微茫月照万川城。
云怜万里飘蓬客，苍苔露冷东山石。
见说仙翁此结庐，暂向云阳停挂席。
是时边关豺虎惊，朔风正搅黄沙碛。
翁昔威灵辽海间，今皇拊髀兴叹息。
问翁翁不言，举觞视遥天。
愿续扶嘉隐，高歌郭子篇。
青灯白发照奇骨，永夜玄谈真夙缘。
五峰拔秀出浮堨，百壶雅致忘高年。
君不见盖世英雄固陵道，只今但见虞姬草。
又不见挥金买赋悲长门，时违屏弃如孤豚。
风尘廿载无宁处，黄鹄乾坤成再举。
一醉翁家曲米春，江皋细洒如酥雨。
题化城寺新公清风亭用李白元韵
郭祥正（宋代）

唐时升老亭，剪棘今重开。南瞻峨嵋阙，北峙凌敲台。

新公将家子，为僧亦多才。譬彼独鹤唳，安用群鸡猜。

或弹玉轸琴，倾耳濯纤埃。清风不知处，冷冽时时来。

吹云云窈窕，吹月月徘徊。幽人许共赏，渴心咀珍梅。

了然得真味，尘魔屡崩摧。令妷人豪杰，书名骇奔雷。

禅谈屡终夕，茗酌无馀杯。还歌太白篇，事往良可哀。

古今傥同辙，浩气不寒灰。
花县霞觞八景为王明府赋
李孙宸（明代）

尝读道书言，兹山大有天。霞光建标起，赤城紫气连。

中有神仙人，跨鹤淩苍烟。苍烟不可扪，遗响九皋传。

会当排阊阖，霓裳朝至尊。
寄章徵君
杨亿（宋代）

水陆都无数舍程，鱼符龟印苦相萦。
梦魂长绕龙门坂，姓字终悬月旦凭。
鲍室清琴应独抚，融樽渌醑共谁倾。
春深诗石苔衣驳，雨过书斋草带生。
鸿实枕中初得术，丹臺籍上已题名。
清谈宛有南朝体，嘉遯全忘北阙情。
金马深严堪避世，沧浪清浅未沾缨。
诸儒正议明堂事，轧轧蒲轮即奉迎。
行野
邱志广（清代）

率尔携筇去，无端遍野行。晚虫喧叶急，远树入云轻。

日与寒花淡，风从衰草生。年年容色改，延眺暮秋晴。
耘业许印章四韵叩之
陈起（宋代）

近因稚子传来意，知许衰翁两印章。
字画莫教凡手刻，形模当取古人长。
六书今独行秦峄，三体空闻设汉庠。
后世阳冰能复古，未知何日寄文房。
静夜偶作二首 其二
陶益（明代）

客散徘徊夜更幽，房栊月出在楼头。胡奴睡美呼不得，隔竹茶烟手自抽。
望行人二首
张舜民（宋代）

望行人，行人在何所。
燕雁不齐飞，参商竟相阻。
别以三秋为久，飞以百岁为期。
不如还家对亲戚，浮名浮利徒尔为。
次韵金陵赵德夫使君上元三绝 其二
韩驹（宋代）

卧听秦淮呜咽声，起看江月暮潮平。旧时忆在延真观，玉作芙蕖院院明。
送邹山人归锡山
湛若水（明代）

山人手新编，造我新泉源。一语尽今古，微言入冥玄。

何以为冥玄，心性维一圈。非隐亦非显，宇宙何超全。

君今领略后，宇宙在乎手。万化与万事，敛之亦无有。

有无常相通，一体靡先后。如彼天地然，高明与博厚。

山人吾爱焉，为爱山之泉。源泉锡山下，蟹眼长涓涓。

送子归山去，观泉无观澜。心性如自得，浩浩同渊渊。
醉落魄
黄庭坚（宋代）

浮蚁。一入愁肠，便有阳春意。须将席幕为天地。歌前起舞花前睡。从他兀兀陶陶里。犹胜醒醒、惹得闲憔悴。”此曲亦有佳句，而多斧凿痕，又语高下不甚入律。或传是东坡语，非也。与“蜗角虚名”、“解下痴绦”之曲相似，疑是王仲父作。因戏作四篇呈吴元祥、黄中行，似能厌道二公意中事

陶陶兀兀。尊前是我华胥国。争名争利休休莫。雪月风花，不醉怎生得。

邯郸一枕谁忧乐。新诗新事因闲适。东山小枝携丝竹。家里乐天，村里谢安石。
偈颂六十七首 其十二
释原妙（宋代）

师子窟，师子吼。师子儿，无前后。蓦然直下翻身，便解人前开口。
山居四十首 其六
栯堂（元代）

异草灵苗世莫栽，萝龛禅起独徘徊。岳僧近写《茶经》去，海客遥寻药坞来。

晓洞云腥龙孕子，夜天月冷兔怀胎。事殊世异真风远，汉武开池见劫灰。
题灵阳宫
李覯（宋代）

费君投杖处，行客过彷徨。
水面风雷散，沙头草木荒。
一壶谁世界，千古共凄凉。
大块偏劳我，烧丹未有方。
从江西至彭蠡入浙西淮南界道中寄齐相公
顾况（唐代）

大贤旧丞相，作镇江山雄。自镇江山来，何人得如公。

处士待徐孺，仙人期葛洪。一身控上游，八郡趋下风。

比屋除畏溺，林塘曳烟虹。生人罢虔刘，井税均且充。

大府肃无事，欢然接悲翁。心清百丈泉，目送孤飞鸿。

数年鄱阳掾，抱责栖微躬。首阳及汨罗，无乃褊其衷。

杨朱并阮籍，未免哀途穷。四贤虽得仁，此怨何匆匆。

老氏齐宠辱，於陵一穷通。本师留度门，平等冤亲同。

能依二谛法，了达三轮空。真境靡方所，出离内外中。

无边尽未来，定惠双修功。蹇步惭寸进，饰装随转蓬。

朝行楚水阴，夕宿吴洲东。吴洲复白云，楚水飘丹枫。

晚霞烧回潮，千里光曈曈。蓂开海上影，桂吐淮南丛。

何当翼明庭，草木生春融。
和唐韦相国盛山十二咏 其八 竹岩
韦骧（宋代）

栉密翠婵娟，结根岩石前。不饶尘土地，自信雪霜天。
文耀阁 其二
程公许（宋代）

宴罢瑶池趣驾归，海风飘冷六铢衣。霞舒雾捲知何处，五色毫端借发挥。
望岳时贼据华夏
唐彦谦（唐代）

长路风埃隔楚氛，忽惊神岳映朝曛。削成绝壁五千仞，

高揖泥金七十君。祝史秘辞今莫睹，从臣嘉颂久无闻。

幽人闲望封中地，好为吾皇起白云。
水（左米右团）
白玉蟾（宋代）

火宅煎熬不自由，就中涝漉几沉浮。
翻身得入清凉国，也合甘心喫水休。
渡江
缪彤（清代）

凉月漾中流，金山隐隐浮。
尚余残醉在，和梦到扬州。
戒小师
齐己（唐代）

不肯吟诗不听经，禅宗异岳懒游行。

他年白首当人问，将底言谈对后生。
送韩玉汝太傅知洋州三首
梅尧臣（宋代）

渭入秦宫古，褎分蜀道难。
泉声春雨後，月色晓程寒。
蚕浴桑芽短，禽啼杏萼丹。
从来称召杜，民俗在君安。
偕长兄无旷移榻南林二首 其二
安广誉（清代）

贫来生计了无关，愿托空林尽日闲。种秫灌溪聊自适，摊书时对北窗山。
寄题罗浮轩辕先生所居
皮日休（唐代）

乱峰四百三十二，欲问征君何处寻。红翠数声瑶室响，

真檀一炷石楼深。山都遣负沽来酒，樵客容看化后金。

从此谒师知不远，求官先有葛洪心。
古城初见花
孙继皋（明代）

曲河西上动经旬，只见流沙不见春。何处桃花媚村落，艳阳怜杀往来人。
送建昌黄绮秀才踰淮教授
圆至（元代）

还山羞听紫芝歌，旅馆千门讲四科。绛帐未悬知己少，黑裘渐敝阅人多。

秋风白下沾巾别，落日青淮照影过。莫对饭盘嗔苜蓿，桑榆虽暖易蹉跎。
秋暮寄友人
贾岛（唐代）

寥落关河暮，霜风树叶低。远天垂地外，寒日下峰西。

有志烟霞切，无家岁月迷。清宵话白阁，已负十年栖。
钟离仙赞
李昴英（宋代）

衣兮木叶，髯戟面铁。
所执何书，原闻其说。
次韵和嶰筠前辈二首 其二
林则徐（清代）

近闻筹海盛封章，突兀班心字有芒。谁识然犀经慧照，那容李树代桃僵。
小山书院
张孝祥（宋代）

万里清江占一湾，丛生桂树点幽闲。谁人得似刘郎子，赋到淮南大小山。
偶见蜘蛛因成四韵
翟嗣宗（宋代）

织丝来往疾如梭，长爱腾空作网罗。害物身心虽甚小，漫天纲网亦无多。

林间宿鸟应嫌汝，帘外飞蛾亦惧他。莫学螳螂捕蝉勇，须知黄雀奈君何。
端午帖子 其四
欧阳修（宋代）

蓬莱仙阙彩云中，端日欣逢岁岁同。皎洁霜纨空咏扇，深沉玉宇自生风。
赠广祐上人
沈辽（宋代）

不入四明路，侵寻已十年。葛藤论往事，蝉蜕想苍烟。

松下数株石，岩前千丈泉。何为不肯往，芒屩更参禅。
麦斜
刘克庄（宋代）

谚比武夷君，来游称所闻。
岩开花似染，洞出气如云。
屋老残诗在，崖枯小篆焚。
只疑龛室内，犹有艾轩文。
点绛唇·赋雪归来
佚名（宋代）

赋雪归来，绿窗一夜霜风紧。也知春信。消息南枝近。隐映斜阳，玉暖香成阵。西湖景。繁英有恨。只□□□□。
禊亭
刘克庄（宋代）

年年春草上亭基，父老犹能说左司。
寂寞当时修禊处，一间老屋两残碑。
华亭百咏·御史泾
许尚（宋代）

疏凿人何在，流功几世余。
农氓诵名氏，不数郑公渠。
曲游春·夜坐感事，用草窗禁烟湖上薄游韵
陈家庆（清代）

花月谁家院，尽燕云俦侣，来往如织。绿鬓年芳，祗岁华偷掷，流光驹隙。

天外云山隔。待独步、夕阳横笛。又弯弯、月照高楼，卷入珠帘颜色。

紫陌。垂杨摇碧。换几度寻春，玉辔珠勒。幽怨重提，怕山河泪渍，古今愁叠。

边土伤蚕食。来故国、于今寥寂。便梦中、飞渡胡天，何由见得。
赵苇江与东嘉诗社诸君游一日携吟卷见过一语
戴复古（宋代）

白首无聊老病躯，一心唯觅死头颅。
时人误作梅花看，今日枝头雪也无。
归山居寄钱起
李端（唐代）

怅望青山下，回头泪满巾。故乡多古树，落日少行人。

发鬓将回色，簪缨未到身。谁知武陵路，亦有汉家臣。
陈子厚送韶鸭将以七绝因次其韵
吴芾（宋代）

初来便自与人宜，相近相亲自在飞。
底事悠然无畏忌，也知老子久忘机。
秋日圃田送人随计
谭用之（五代）

仆射陂前是传邮，去程雕鹗弄高秋。吟抛芍药裁诗圃，

醉下茱高饮酒楼。向日迥飞驹皎皎，临风谁和鹿呦呦。

明年二月仙山下，莫遣桃花逐水流。
入道诗十九首
王庆升（宋代）

求道惟愁不遇真，得真翻惑是何人。
但将德行为梯磴，何必攀缘自苦辛。
南园十三首·其一
李贺（唐代）

花枝草蔓眼中开，小白长红越女腮。
可怜日暮嫣香落，嫁与春风不用媒。
赠凤凰山咸庵禅丈，庵名凰巢
邓旭（明代）

万绿藏深壑，苔龛路几层。侧身同蚁进，牵臂学猿腾。

累重缘留发，栖幽欲妒僧。半生迟引退，应悔镂春冰。
九日独酌
韩元吉（宋代）

茱萸满把半青红，强拟登临少客同。
碧树池塘秋色里，黄花时节雨声中。
官閒觅句能消日，酒薄看山尚怯风。
高李故人今健否，一樽怀古意无穷。
网鱼苗图为戈伯敬题
丁复（元代）

江波溔漭瀁，林木郁森爽。藋葺芦橹舫双榜，犬吠鸡鸣自姻党，芦有小船递还往。

大妇蹋机女缉纺，小妇抱乳姑负襁，男儿曳罾翁守网，篷底横吹亦寥亮。

桐华落尽春水长，针大鱼苗暖方上。山芦之人师陶朱，门前有客歌无鱼。

通泉凿池潴凹洿，崇垣疏鑯泄其馀，断壶如萍事腹腴。

健夫小帻造远图，布襦短裤凌崎岖，笼肩袂接欢来趋。

大公冠襟坐沙墟，石量筹数较分铢。乃知贫者义所于，危触巅倾赠满杅，敛固所有无空虚。

五十九翁老白须，蚤岁山林老江湖，往往论世从樵渔。

降日以下道用殊，家有百万储，同室不得通有无。

甚至父子间，相与为秦胡。不独一斗粟，谣之汉西都。

不独紫荆树，乃为田真枯。我闻天地赋予同厥初，邈然千里始一肤。

判而若是胡为乎，吁嗟乎不敢贱此下丈夫，吁嗟乎不敢贱此下丈夫。
张肖山自廷尉出按察建宁便道还蜀 其一
游朴（明代）

金明初彻鹭鹓班，玉节雄分虎豹关。春色长留丹笔署，霜威遥动幔亭山。

仙岩行续虹桥断，梓里先迎驷马还。七步扶携瞻露冕，须君早振海东轓。
司业口占绝句奇甚铨辄用韵和呈效吴体
胡铨（宋代）

南山旧说王隐者，北斗今看韩退之。
不须觅句花照眼，行见调羹酸着枝。
古像赞二百零五首 其五十一 曹静侯
孙承恩（明代）

少而才能，豪吏健将。晚而谦恭，醇德雅量。清净为治，刻深匪名。

配萧并贤，百世尔称。
丁亥岁除前二日书事
戴表元（宋代）

索索寒搜客，沉沉雨洗年。
残林生猎迹，归鸟避窑烟。
节物杯浆外，溪山鬓影前。
行藏都未定，笔砚底能捐。
遭风祷
李彭（宋代）

伐鼓放船落星渚，争曙凫鸿集俦侣。乾旋坤转风掀掀，阳侯就戮波臣怒。

庐山孤巘政排空，复阁重楼欲无路。水虫琐细何足云，窃发凭陵敢予侮。

长年吞声三老悲，老妻惊呼稚子啼。病躯不能自料理，袖手悬知齑粉期。

谢公吟啸吾岂敢，兴公悲号差胜之。寒菹百瓮未渠尽，犹得馀生见昏觐。

归帆行将拂五老，要及霜风快雁隼。

径须作笺寄鲂鱮，行路艰难公莫遽。
法照大师求偈
释怀深（宋代）

戴角披毛老牸牛，牵犁拽杷几经秋。脚跟终不随人转，鼻孔辽天得自由。

得自由，洞庭湖里冷啾啾。
月中行
陈允平（宋代）

鬓云斜插映山红。春重淡香融。自携纨扇出帘栊。意欲扑飞虫。

自薇架下偏宜酒，纤纤手、自引金钟。倦歌佯醉倚东风。愁在落花中。
改祭修斋决疑颂
释遵式（宋代）

鬼神随处有，谄诳世间人。
祭鬼都无福，空增杀业因。
永叔别余入天台四绝送之江上 其一
胡应麟（明代）

天末飞樯挂海涛，江头晨送木兰桡。当筵忍叠阳关唱，断雨凄风遍客袍。
访子虚不遇一首
王阮（宋代）

晓入千山与万山，白云深处款幽关。
仙翁不许凡人识，走出红尘不肯还。
答玉林示
魏庆芝（宋代）

一吟一咏一相思，满纸银钩满纸诗。
深院沈沈人悄悄，落花片片雨垂垂。
蹉跎二月还三月，点检新枝□□□。
愁绝问春春不语，见君何地会何时。
莫愁湖 其二
范景文（明代）

半欹山碧带秋波，柳岸楼台掩映多。水鸟相呼飞不远，惯听人唱石城歌。
遥题药地禅师青原新得瀑泉
陈子升（明代）

远公却住青原寺，三叠泉流七祖山。才向虎狼边振锡，晴虹飞下翠微间。
游武夷
叶枢（宋代）

孤台起天半，群峰罗崔巍。
大王挺其间，玉女相因依。
上攀牛半墟，下窥鸥鹭矶。
神仙遥可接，灵草正秋肥。
念此结绸缪，岂谓赏心违。
浮云乱幽壑，明月流清辉。
白云凄以寒，游子各言归。
玄鹤向我鸣，秋风吹我衣。
愿借凌风翮，送君西北飞。
惠山诗次先淮海同东坡先生酬和韵三首 其二
秦堈（明代）

空传南朝寺，不见南朝人。松桂日以老，青山日以新。

清泉其白石，万古光磷磷。三千珠履客，转眼成灰尘。

俯仰今昔事，浩歌问苍旻。搔首月东出，长此烟霞邻。
亚叟惠龙脑菊二绝 其二
许景衡（宋代）

正色最宜霜后见，清香自是药中珍。明年把酒东篱下，采采何如旧主人。
吏部顿郎中起陆尚书佃与同年因迎哲宗神主集
苏颂（宋代）

集英亲策际天人，曾见诸贤解褐巾。
荐棘校文钦藻思，华林颁褐接车尘。
年光世故推移久，士论朝咨宠遇新。
老病忽纡怀旧作，长吟犹忆曲江春。
追和杨仲弘饶州东湖四景诗上本斋王参政 其二
张以宁（明代）

番君国里水云多，雨歇黄梅涨碧波。锦缆惊鸥穿弱柳，银盘簇鲙裹新荷。

佳人狎坐传觞令，上客豪吟相棹歌。小范风流今有继，新诗乐石待重磨。
句
寇准（宋代）

少年挟弹何狂逸，不用金丸用蜡丸。
桂子
范梈（元代）

尽输金粟三千斛，换得琼枝数点秋。定是月中嘉种失，却从世点异香浮。

石岩夜见呼猿摘，药臼晴敲伴兔秋。十月天台谁得见？西风吹梦落山头。
昭君怨（别恨）
刘光祖（宋代）

人在醉乡居住。记得旧曾来去。疏雨听芭蕉。梦魂遥。

惆怅柳烟何处。目送落霞江浦。明夜月当楼。照人愁。
离郡五绝 其三
刘克庄（宋代）

昨日专城守，今朝失国人。乾坤如许大，无地著孤臣。
才上人处见圆机五字辄用其韵作
晁说之（宋代）

振锡千峰下，观空万象前。
水深猱臂直，雪厚虎谛圆。
工部泪徒感，赞公灯不眠。
当年郭有道，今日更谈禅。
和陶诗六首 和乞食
王阮（宋代）

淮阴漂母事，不谓身见之。长歌渊明诗，益信非虚辞。

嗟余客长安，十载无休期。一饱不自足，况敢谋酒卮。

曳裾富儿门，丐食酬一诗。达于公卿间，喧喧谓余非。

虽知责我至，终亦无所贻。
初信学题
杨起元（明代）

一是百是，一非百非。行远自迩，登高自卑。迩却无渐，卑却无梯。

圣凡隔处，一悟一迷。口诀无多，格物致知。
渔父词（药山）
惠洪（宋代）

野鹤精神云格调。逼人气韵霜天晓。松下残经看未了。当斜照。苍烟风撼流泉绕。

闺阁珍奇徒照耀。光无渗漏方灵妙。活计现成谁管绍。孤峰表。一声月下闻清啸。
和毅斋喜雪
何梦桂（宋代）

阿滕试手下祥霙，散入郊原一尺盈。
春近园林先富贵，夜深天地更分明。
懒随柳絮夸安石，浪入梅花妒广平。
明日诗坛期白战，莫将点墨污瑶玉。
闻东轩讣 其一
刘克庄（宋代）

君给相如札，吾方长道山。燕犹栖旧垒，驹已养天闲。
庚午孟春闻督师袁公下狱感述二首 其一
沈璜（元代）

才立方城路未开，前军报虏踏冰来。声疑倒峡天关动，势若倾崖地轴催。

七日重围三里雾，一时烈焰半空雷。髑髅滚滚名王遁，偷挂红幡夜举哀。
次朱必先与师是唱酬韵
陈造（宋代）

朱郎满腹抱贤业，壮岁弹铗仍哀歌。
飞将未侯方朔饿，天无老眼如子何。
纷纷过眼日百十，超拔如君信难及。
平陵笔阵吾敢支，稳掇世科人所必。
小儿鹿鹿空肩随，血指汗颜惊崛奇。
於菟一啸百兽慑，谁顾露草寒蛩悲。
诗书鼓吹且强饭，舜咨皋谟适华理。
功名迫逐可得辞，等闲莫咏南山粲。
为何凝生题十九首 其八 活得七十年便是百四十
李之世（明代）

尘忙每叹驹光促，山静方知鸟历长。识得坡翁过活法，等閒休把日头量。
锦屏峰
郑南（宋代）

霍童佳境本天成，十里莲花遍处生。山色依然仙不至，月明徒自忆吹笙。
入湖南界 其十一
邹浩（宋代）

鸡未鸣时整客衣，行行只恐日斜晖。米塘过了全州近，恰遇村人趁市归。
水心亭
饶道深（宋代）

两岸尘埃终不到，四檐风月冷无声。
路从碧树阴中断，人向红莲影里行。
探春
张方平（宋代）

妙句江春入旧年，江梅长向腊中残。梁园地冷春来晚，试劈垂杨旧眼看。
晚泊湖口
王念孙（清代）

落日澹湖津，远水平于掌。云间万树浮，天末孤烟上。

靡靡渚花万，摵摵蒹葭响。空翠漾我舟，川光夕滉漭。

遇物聊自适，地僻任俯仰。清风左右来，习习形神爽。

浩歌酌余霞，曲尽延幽赏。睇彼孤雁飞，独掠平芜往。
某寒热伏枕已数日忽闻车骑明当接顿睡中得韵语数句上呈四丈龙图兼记至日之饮
张耒（宋代）

山羊卷酥如切玉，剪毛胡羊花作肉。烛前醉客淋漓时，山泉更煮如珠粟。

深泥三尺归不记，日到床前初睡足。尔来七日战寒热，朝饭斋糜不盈掬。

客来但办君且去，卧听涓涓雪消屋。因山事严京兆出，十驿人人如在目。

驼裘便面行野时，晴郊已动陈根绿。
题陈荩卿溪上居
柳应芳（明代）

晚岁家溪上，萧然林下风。
栖云山向夕，写月水承空。
岸折长桥落，城临小市通。
看君忘出处，将老一丘中。
新婚别
何吾驺（明代）

叹息复叹息，新婚好颜色。颜色昨朝好，今朝泪沾臆。

问君何为满面愁，郎行车马发今夕。妾有愁肠郎不知，郎行远道妾未识。

因风随梦到窗纱，晓落霜天寻马迹。
虞美人
连文凤（宋代）

帐中对饮复高歌，饮罢歌残泪雨多。
自是天将亡楚国，不因红粉失山河。
公堂置酒群彦咸集作诗吴学中诸先辈且用叙别
朱长文（宋代）

汉有郡文学，儒宫所宗师。
稚圭虽叹滞，邓禹犹愿为。
圣朝兴庠序，内外振新规。
嗟余介且拙，性与丘壑宜。
青衫起泮水，六见开辛夷。
经术聊辩惑，文章非振奇。
群英何济济，屈就董生帷。
讲羽良可乐，教学交相资。
但观芹藻长，不恤颜鬓衰。
忽传太学命，飞诏下天涯。
自省草茅贱，岂称廊庙知。
亲友颇敦迫，黾勉趋官期。
生平好古心，或冀伸此时。
偶兹春奠毕，将与诸生辞。
浊酒多如渑，颁贶自守麾。
乡饮久不讲，礼意犹可追。
高阁矗丹槛，公堂焕云楣。
裒衣二百众，齿发叙尊卑。
笾豆俨在列，鹓鸿来有仪。
表饔荐瑶觞。虽醉尚肃祗。
式燕固云喜，有行尤怆离。
勉旃重勉旃，修业戒荒嬉。
黼绣在德义，金玉惟书诗。
豫章生拱把，群木共葳蕤。
养之得其性。自有凌云枝。
又如甽浍流，不息趋天池。
居乡为闵参，得志慕皋夔。
当令竹帛间，炳炳令名垂。
颂古四十八首
释慧开（宋代）

出得出不得，渠侬得自由。
神头并鬼面，败阙当风流。
夜坐
彭汝砺（宋代）

日夕孤蟾上，天寒万象低。苦吟闻夜漏，端坐听晨鸡。

大道非无径，青云自有梯。更须极幽隐，慎勿叹羁栖。
别诸周二首
陈与义（宋代）

陇云知我欲船开，飞过江东还复回。
不似周颙趋阙去，山灵应许却归来。
春阴
杨万里（宋代）

春晴幸好却春阴，云意涔涔半欲霖。
日色忽开云又合，急收碎影一帘金。
秋日閒居十首 其六
张侃（宋代）

江南多泽国，别派亦成湖。渺渺明佳景，纷纷展画图。

层穹邈无际，浮翠前峰孤。欲唤扁舟去，笔床茶灶俱。

东边屿深幽，稚芦不记株。花轻相上下，随风掠酒盂。

湖中开一镜，中有双野凫。可怜知者少，此趣未尝无。
和曾逢原试茶连韵
释德洪（宋代）

霜须瘴面豁齿牙，门前小舟尝自拿。茅茨丛竹依垄畬，君来游时方采茶。

传呼部曲江路赊，迎门颠倒披袈裟。仙风照人虔敬加，秀如春露湿兰芽。

和如东风吹奇葩，马蹄归路冲飞花。青松转壑登龙蛇，路人聚观不敢哗。

诗筒复肯来山家，想见戟门兵卫遮。湘江玉展无纤瑕，但闻江空响钓车。

嗟予生计唯摝虾，安识醉墨翻侧麻。喜如小儿抱秋爪，宣和官焙囊绛纱。

见之美如痒初爬，爱客自试欢无涯。身世都忘是长沙，院落日长蜂趁衙。

园林雨足鸣池蛙，诗成句法规正邪。细窥不容铢两差，逸群翰墨争传誇。

坡谷非子前身耶，沅湘万古一长嗟。明年夜直趋东华，应有佳句怀烟霞。
相和歌辞 祠神歌 送神
王睿（唐代）

枨枨山响荅琵琶，酒湿青莎肉饲鸦。树叶无声神去后，纸钱灰出木绵花。
五弦弹－恶郑之夺雅也
白居易（唐代）

五弦弹，五弦弹，听者倾耳心寥寥。赵璧知君入骨爱，

五弦一一为君调。第一第二弦索索，秋风拂松疏韵落。

第三第四弦泠泠，夜鹤忆子笼中鸣。第五弦声最掩抑，

陇水冻咽流不得。五弦并奏君试听，凄凄切切复铮铮。

铁击珊瑚一两曲，冰泻玉盘千万声。铁声杀，冰声寒。

杀声入耳肤血憯，寒气中人肌骨酸。曲终声尽欲半日，

四坐相对愁无言。座中有一远方士，唧唧咨咨声不已。

自叹今朝初得闻，始知孤负平生耳。唯忧赵璧白发生，

老死人间无此声。远方士，尔听五弦信为美，

吾闻正始之音不如是。正始之音其若何，朱弦疏越清庙歌。

一弹一唱再三叹，曲澹节稀声不多。融融曳曳召元气，

听之不觉心平和。人情重今多贱古，古琴有弦人不抚。

更从赵璧艺成来，二十五弦不如五。
和王昭符进士赠洞庭赵先生
高骈（唐代）

为爱君山景最灵，角冠秋礼一坛星。
药将鸡犬云间试，琴许鱼龙月下听。
自要乘风随羽客，谁同种玉验仙经。
烟霞淡泊无人到，唯有渔翁过洞庭。
月临花（临檎花）
元稹（唐代）

临风飏飏花，透影胧胧月。巫峡隔波云，姑峰漏霞雪。

镜匀娇面粉，灯泛高笼缬。夜久清露多，啼珠坠还结。
抛球乐·金蹙花毽小
皇甫松（唐代）

金蹙花毽小，真珠绣带垂，
绣带垂。
几回冲凤蜡，千度入香怀。
上客终须醉，觥盂且乱排。
新黏竹隔作暖阁
陆游（宋代）

骨相元作臞儒酸，况复疾竖乘衰残。
鹁姑声急雨方作，乌舅叶丹天已寒。
封姨青女交作厄，竹君楮生却怜客。
小儿但喜夜炉红，老夫更爱晨窗白。
蜗牛负庐亦自容，是岂不足支穷冬？已胜展钵三椽下，莫羡苴茆万户封。
梧桐
李复（宋代）

猗猗梧桐树，前日繁花馥。
西风不相饶，影疏不可暴。
坐看一叶落，余怀念群木。
漫有千岁忧，流光如急毂。
悼妓诗
京兆韦氏子（唐代）

惆怅金泥簇蝶裙，春来犹见伴行云。

不教布施刚留得，浑似初逢李少君。
邠娘羯鼓
张祜（唐代）

新教邠娘羯鼓成，大酺初日最先呈。

冬儿指向贞贞说，一曲乾鸣两杖轻。
品松
孟郊（唐代）

追悲谢灵运，不得殊常封。纵然孔与颜，亦莫及此松。

此松天格高，耸异千万重。抓拏巨灵手，擘裂少室峰。

擘裂风雨狞，抓拏指爪傭。道入难抱心，学生易堕踪。

时时数点仙，袅袅一线龙。霏微岚浪际，游戏颢兴浓。

品松徒高高，雌鸣讵嗈嗈。赏异尚可贵，赏潜谁能容。

名华非典实，翦弃徒纤茸。刻削大雅文，所以不敢慵。
依韵和蔡相公宣赐
王珪（宋代）

翠芳亭畔晓霜寒，朱实离离覆御栏。
况是园林都未有，初无法土略相干。
黄欺晚菊垂金砌，圆并明珠落钿盘。
珍重九霄新赐得，好同仙露芦朝餐。
虞美人（光化道中寄家）
赵令（宋代）

画船稳泛春波渺。夕雨寒声小。紫烟深处数峰横。惊起一滩鸥鹭、照川明。

西楼今夜归期误。恨入栏干暮。可堪春事满春怀。不似珠帘新燕、早归来。
农阁
宋祁（宋代）

菌阁俯江干，西南蜀塞宽。
看云记巫峡，望日省长安。
钿崒峰头碧，霞皴荔子丹。
比来秋物好，谁伴数凭栏。
制椒枕寄外 其一
葛远（清代）

孤镫静坐巧安排，锦字回文花样佳。一握椒聊寄珍重，此中芬馥是侬怀。
分赋得采香径送沈归愚太史暂假归里
邹升恒（清代）

吴宫花草今何处，岩畔犹馀采香路。当年越女颜如花，莲舟荡漾双桨斜。

后宫罗绮照野水，鸳鸯作队随溪沙。六千君子一朝起，台上佳人委流水。

相逐鸱夷泛五湖，羞见荷花守红死。千年遗迹想依稀，过客唯应吊落晖。

诗人家傍采香径，不采秾香采紫芝。老入承明亲禁掖，暂辞扣砌还山泽。

洗砚池边访旧踪，樵翁溪友还相识。自怜软土滞年年，何时同泛香溪船？
答梦得秋庭独坐见赠
白居易（唐代）

林梢隐映夕阳残，庭际萧疏夜气寒。霜草欲枯虫思急，

风枝未定鸟栖难。容衰见镜同惆怅，身健逢杯且喜欢。

应是天教相暖热，一时垂老与闲官。
上费邛州
李流谦（宋代）

疏茅裂万户，百战未易得。
一识荆州面，不作半钱直。
朝曦明生东，夜斗光炯北。
皎皎群目用，余影到盆隙。
共在一世间，能无一世杰。
要渠两眼青，洞此寸心赤。
使君绝不凡，白璧生径尺。
龚黄汉循吏，阮谢晋人物。
稍稽一节趋，戯从五府辟。
端知付两轓，乃用倡九牧。
春风长桑柘，豚犊饱栅枥。
遗秉利寡妇，负戴无斑白。
灵河贯中国，寸地沾滴沥。
三公乃故事，企踵荣昼接。
慕用吾已夙，愿见忧不亟。
聊欲写我心，敢幸康而色。
宾庖月照俎，谈阁风满席。
秋霜湿征衣，行李惊遽迫。
恋轩寄悲啸，孤恨绕华戟。
权舆置身地，大冶天地窄。
相马不相肉，剖玉莫剖石。
狗盗何足言，囊锥请奇客。
玉京秋 竹垞书至，言沈覃九近寓高澹人宅，因寄此词，兼怀澹人
李符（清代）

鸳渚浪。东连柘湖阔，翠迷菰蒋。几番负了，月明移舫。

今日青门几迥，忆词仙、遥载书榥。烟楼望。橘春凉信，落枫初响。

梧掖故人无恙。定相携、西山踏嶂。听塞垣、卷芦声苦，吟情悽怆。

健笔题残，待妙曲、先寄秦淮河上。弄双桨。自有桃根解唱。
满庭芳 五日玉峰竞渡用梅村词韵
陈维崧（清代）

菖歜芳筵，葵榴绮节，一雨凉透重湖。绣旗画鼓，兰桨划菰蒲。

多少唐陵汉寝，千年恨、远近楸梧。休凭吊，玉山将倒，翠袖可相扶。

狂夫。狂更剧，花颠酒恼，脱帽喧呼。唤湘累与汝，美酝同沽。

收拾金箫玉管，昆峰好、晚髻新梳。家乡忆，层层水榭，红缕漾钗符。
凯歌十首呈贾枢使
刘克庄（宋代）

清野都无寸草留，暴师塞下欲何求。
东风借便天亡敌，春水方生早去休。
颜孝子乌墓
吴炯（宋代）

人伦风化自孝始，我怀义乌颜氏子。
昔从书传闻其名，今来浙东入其里。
未入里先见路碑，高冢巍然云树里。
犹有群乌绕暮飞，或者神乌长不死。
衔土伤吻土亦赤，乌血凝成墓山紫。
今古人人皆有亲，负土葬者岂独此。
如何感召到山禽，须就人心推物理。
生前服劳情自苦，亡后附身哀靡已。
天地悯怜鬼神泣，无知羽族有所使。
父子茔域永相依，白云深藏精灵起。
风吹草卉即莱衣，溪浮苹藻为甘旨。
千秋万古此经过，谁人眼不泪如水。
包头
梁小玉（明代）

轻霞薄雾小香罗，傍著蝉鬟香更多。最爱春山缥缈上，横妆一带浅青螺。
论诗五首·其一
赵翼（清代）

满眼生机转化钧，天工人巧日争新。
预支五百年新意，到了千年又觉陈。
恭和令制感秋
姜特立（宋代）

金虎肃秋气，属兹摇落时。
淅沥暮蝉澁，嘹唳征鸿悲。
遥巘云冒絮，平林露成帷。
黄凋菡萏盘，戏坠芙蓉枝。
湿叶填断堑，寒藤蔓荒篱。
东储感物变，西陆占星移。
清风已预戒，秋阳岂难知。
偶氽叹憭栗，旧然吐新奇。
想象酒方酣，浩荡思无涯。
不学楚人赋，载赓豳土诗。
闻茉莉香 其一
邹浩（宋代）

日收炎照沈沈去，月放凉光冉冉回。茉莉一如知我意，并从轩外送香来。
题吴山长文英野舟五首
方回（元代）

大才定复不求售，至宝政须能自珍。
一篙用着方知贵，只恐悠悠懒问津。
公安送李二十九弟晋肃入蜀，余下沔鄂
杜甫（唐代）

正解柴桑缆，仍看蜀道行。樯乌相背发，塞雁一行鸣。

南纪连铜柱，西江接锦城。凭将百钱卜，飘泊问君平。
相和歌辞。婕妤怨
王沈（唐代）

长信梨花暗欲栖，应门上籥草萋萋。

春风吹花乱扑户，班倢车声不至啼。
拟古诗二十首 其十九 拟客从远方来
弘历（清代）

日日望远客，居然来我前。一日比三秋，三秋九十年。

邂逅适我愿，不语已如兰。倾盖胜新知，班荆续故欢。

车笠尚义气，区区安足言。
润屋
徐夤（唐代）

润屋丰家莫妄求，眼看多是与身雠。百禽罗得皆黄口，

四皓山居始白头。玉烁火光争肯变，草芳崎岸不曾秋。

朱门粉署何由到，空寄新诗谢列侯。
寄曹松
齐己（唐代）

旧制新题削复刊，工夫过甚琢琅玕.药中求见黄芽易，

诗里思闻白雪难。扣寂颇同心在定，凿空何止发冲冠。

夜来月苦怀高论，数树霜边独傍栏。
春中湘中题岳麓寺僧舍
罗隐（唐代）

蟾宫虎穴两皆休，来凭危栏送远愁。多事林莺还谩语，

薄情边雁不回头。春融只待乾坤醉，水阔深知世界浮。

欲共高僧话心迹，野花芳草奈相尤。
梦西曹夜直
李石（宋代）

再任虽祠禄，多年本为亲。
青缣犹梦寐，彩服困风尘。
老境人情变，韶华物色新。
只堪携茗碗，禅观对幽人。
鹧鸪天（和持国）
范纯仁（宋代）

腊后春前暖律催。日和风软欲开梅。公方结客寻佳景，我亦忘形趁酒杯。

添歌管，续尊罍。更阑烛短未能回。清欢莫待相期约，乘兴来时便可来。
途中晓
崔曙（唐代）

晓霁长风里，劳歌赴远期。云轻归海疾，月满下山迟。

旅望因高尽，乡心遇物悲。故林遥不见，况在落花时。
和人游嵩山十二题其四·自峻极中院步登太室
范仲淹（宋代）

白云随人来，翩翩疾如马。
洪崖与浮丘，襟袂安足把。
不来峻极游，何能小天下。
和萧伯和韵
杨万里（宋代）

桃李何忙开又零，老怀易感扫还生。略无花片经人眼，谁道春风不世情。

睡去恐遭诗作祟，愁来当遣酒行成。子能觅句庸非乐，未必胸中有不平。
舟行遣兴五首 其四
汪藻（宋代）

霜敛初晴夜，江愁独望人。萧条全浦暝，错落数星陈。

老觉癯儒冗，穷遭醉尉嗔。梅花行满眼，莫作后园春。
呈杨谨仲监庙三首
赵蕃（宋代）

地占清江胜，居兼水竹幽。
衡门阻静僻，高卧乐优游。
深雾隐玄豹，沧波翻白鸥。
弓旌不可挽，刍牧政旁搜。
题水牯庵 其一
曾丰（宋代）

尧自牵牛舜著鞭，虽劳未必适牛天。君今驯养犊成牯，饱卧太虚游自然。
宿大坪庄，夜半风雨骤至，走笔率记
林占梅（清代）

迢迢仆马西南出，行到山庄刚落日。绕屋更无竹与松，满园惟落芋和栗。

缭垣独舍鲜邻居，上下数间皆斗室。除尘解橐理明灯，始馀隙地堪容膝。

芦帘草阁壁泥涂，竹榻槿篱户蓬荜。村中夜静绝更筹，床下秋深鸣蟋蟀。

频频转侧梦难成，惝恍中心如落失。忽听阶前飞雨骤，重闻屋角迅雷疾。

狂涛汹涌势澎訇，万马争奔声怒叱。排山倒海震撼来，四体摇摇心胆慄。

照户方惊熌电光，破窗更讶飓风䬆。此时枕簟一齐冰，陋屋难将风窦窒。

拥衾不敢偶伸头，满屋昏昏黑如漆。可怜旅舍本凄凉，那堪风雨增萧瑟。
苏仙宅
释显万（宋代）

苏君善养志，以孝格神明。一朝蜕尘鞅，通籍赤霞城。

相看疑梦寐，去若鹅毛轻。玉笙堕哀响，烟髦错霓旌。

丹井愈沈屙，橘叶通仙灵。至今华屋底，想像双眉青。

云装挹飞袖，蕊佩敲风鸣。兹事既茫邈，无阶接蓬瀛。

掬月漱吟齿，餐霞寿颓龄。蕴真思远托，何从保长生。

汉武梓棺朽，秦皇鲍鱼腥。空山鹤未归，花发春冥冥。
谢客二首
方回（元代）

时脱蓑衣当酒钱，江天身世一渔船。
七旬衰老人无识，林下休官十五年。
观音赞 其二
释月涧（宋代）

抱膝坐盘陀，以耳观无碍。一匊悲心海样深，何时空却众日界。
览镜
邹浩（宋代）

览镜朝来心自知，鼻端色动有光辉。乡邦回首见归路，已觉欢欣生綵衣。
分定
吴潜（宋代）

丁年曾授此东州，恳恳笺天得罢休。
七上八下忽九闰，十洲三岛终一游。
人言官贵体当重，自笑儿痴病未瘳。
只为君恩深莫报，明年春尽得归不。
【双调】殿前欢_寿阳妆，更
卢挚（元代）

寿阳妆，更何须兰被借温芳。玉妃不卧鲛绡帐，月户云窗。前村妃驿路长，空惆怅，凭谁问花无恙？被春愁晓梦，瘦损何郎。
万花丛，殢韶光肯放彩云空。痴呆呆未解三生梦，娇滴滴一捻春风。歌喉边笑语中，秋波送，依约见芳心动。被啼莺恋住，江上归鸿。
海棠庭，这红妆也见主人情。被东风吹软新歌咏，都为花卿。黄鹄飞白鹿鸣，山林兴，佳丽相辉映。是烟霞翠袖，锦帐云屏。
小楼红，隔纱窗斜照月朦胧。绣衾薄不耐春寒冻，帘幕无风。篆烟消宝鼎空，难成梦，孤负了鸾和风。山长水妃，何日相逢。
作闲人，向沧波濯尽利名尘。回头不睹长安近，守分清贫。足不袜发不巾，谁嗔问？无事萦方寸，烟霞伴侣，风月比邻。
寿阳人，玉溪先占一枝春。红尘驿使传芳信，深雪前村。冰梢上月一痕，云初褪，瘦影向纱窗上印。香来梦里，寂寞黄昏。
八葫芦
酒杯浓，一葫芦春色醉山翁。一葫芦酒压花梢重，随我奚童。葫芦干兴不穷，谁人共，一带青山送。乘风列子，列子乘风。
酒频沽，正花间山鸟唤提壶。一葫芦提在花深处，任意狂疏。一葫芦够也无，临时觑，不够时重沽去。任三闾笑我，我笑三闾。
酒新篘，一葫芦春醉海棠洲。一葫芦未饮香选透，俯仰糟丘。傲人间万户侯，重酣后，梦景皆虚谬。庄周化蝶，蝶化庄周。
酒频频，一葫芦风味扶诗兴。一葫芦仗挑相随定，荷插银瓶。爱诗家阮步兵，宽沽兴，身世都休竞。螟蛉蜾蠃螟蛉。
次韵吹笛牧儿
赵完璧（明代）

短笛山童学跨牛，英音不著利名愁。雨昏杨柳堪肠断，月冷关山合泪流。

三弄缓归荒落晚，数声吹老绿芜秋。太平有象清风外，飘落梅花遍海陬。
陪冯使君游六首。登干霄亭
贯休（唐代）

拥翠扪萝山屐轻，飘飖红旆在青冥。仙科朱绂言非贵，

溪鸟林青癖爱听。古桂林边棋局湿，白云堆里茗烟青。

因思庐岳弥天客，手把金书倚石屏。
次韵因上人晚菊简魏定父
王之道（宋代）

不学桃与李，芬芳竟春时。
天公岂多情，清露为君迟。
荣翠休问命，冷暖当自知。
青荧夜窗灯，相对哦新诗。
题招提院静照堂
王益柔（宋代）

构堂幽僻断尘踪，静照为名我所通。
一室可知天下事，十方齐见定心中。
清朝云散层峰出，后夜潮回涨海空。
槜李御儿多旧迹，几时烟舸访支公。
沁园春（贺新冠）
程节齐（宋代）

髡彼两髦，末几见兮，突而弁兮。记昔年犀玉，奇资秀质，今朝簪佩，丰颊修眉。满面春风，一团和气，发露胸中书与诗。人都羡，是君家驹子，天上麟儿。

画堂人物熙熙。会簪履雍容举庆宜。看筮日礼宾，陈钟列俎，三加致祝，一献成仪。绿鬓貂蝉，朱颜豸角，早有君臣庆会期。荣冠带，看绶悬若若，印佩累累。
长昼
左锡嘉（清代）

春风扣竹飞晴翠，藕塘波蘸红香醉。曲廊斜度竹桥西，紫藤花下狸奴睡。

一枰棋局消长昼，閒倚琴床数莲漏。焚香坐久晚窗深，月子玲珑花影瘦。
赐新罗王
李隆基（唐代）

四维分景纬，万象含中枢。玉帛遍天下，梯杭归上都。

缅怀阻青陆，岁月勤黄图。漫漫穷地际，苍苍连海隅。

兴言名义国，岂谓山河殊。使去传风教，人来习典谟。

衣冠知奉礼，忠信识尊儒。诚矣天其鉴，贤哉德不孤。

拥旄同作牧，厚贶比生刍。益重青青志，风霜恒不渝。
明月棹孤舟 海淀
纳兰性德（清代）

一片亭亭空凝伫。趁西风霓裳偏舞。白鸟惊飞，菰蒲叶乱，断续浣纱人语。
丹碧驳残秋夜雨。风吹去采菱越女。辘轳声断，昏鸦欲起，多少博山情绪。
别辋川别业
王维（唐代）

依迟动车马，惆怅出松萝。忍别青山去，其如绿水何。
独孤判官部送兵
高适（唐代）

饯君嗟远别，为客念周旋。征路今如此，前军犹眇然。

出关逢汉壁，登陇望胡天。亦是封侯地，期君早着鞭。
编旧诗竟上后山冈子夕望述怀
谢元汴（明代）

悠悠千载后，此意向谁明。石破惊天雨，云荒落水声。

元文资客难，黄理委时评。肯信蛟龙梦，空惭奥博名。
春晴怀故园海棠二首
杨万里（宋代）

故园今日海棠开，梦入江西锦绣堆。
万物皆春人独老，一年过社燕方回。
似青似白天浓淡，欲堕还飞絮往来。
无那风光餐不得，遣诗招入翠琼杯。

竹边台榭水边亭，不要人随只独行。
乍暖柳条无气力，淡晴花影不分明。
一番过雨来幽径，无数新禽有喜声。
只欠翠纱红映肉，两年寒食负先生。
送沈信臣赴试南宫五首
韩元吉（宋代）

漫仕虽同官事殊，故人来往未全疏。
因君时一论文字，难我穷年困簿书。
西斋小葺初成西涧露湑两先生见过赠诗次韵
律然（清代）

锱庐不厌如蜗小，喜是轩窗两面开。种竹叶沾新雨露，移松根带旧莓苔。

偏多白发携筇过，尽放青山入座来。点检阶除忙未了，幽花野草按时栽。
问刘世基疾
谢薖（宋代）

君如寒涕懒瓒师，如何久苦造化儿。清漳婴疾古所叹，淋雨裹化今其谁。

探囊苦乏万金药，历眼畴为三世医。他年上疏恐不免，细君莫念眠牛衣。